钦定古今图书集成/理学汇编/学行典/第228卷 > 《恭进孝经疏》前人
## 钦定古今图书集成/理学汇编/学行典/第228卷 > 《恭进孝经疏》前人

奏为恭进《孝经本义大全》，伏祈睿断颁布，以羽翼化
理事：臣闻宋儒蔡沈言：“二帝三王之治本于道，二帝
三王之道本于心。”臣以为二帝三王之心本于孝。昔
尧亲睦而时雍，舜齐栗而风动，禹致孝而祗台罔距，
汤思孝而肇修人纪，文武止孝达孝而汝坟遵化，四
海永清。大哉孝乎！天经地义，神明四海一以贯之，世
入《春秋》，孝治之道邈焉。孔子删述六经，笔削《春秋》，复作《孝经》者，盖所以会《六经》之指归，继帝王之道统，以
明治天下之大经大法，端在乎此。汉、唐、宋虽代有表
章，然止设科取士，而犹未深知其为兴道致治之本
也。我太祖高皇帝首谕孝顺父母，成祖文皇帝御制
孝顺事实，凡我列宗，皆崇孝行，然表章颁布，千秋盛
事，犹阙以待我皇上之善继善述尔。而我皇上仰法
二祖列宗，躬行孝道，以明教化，故加意圣祖《六谕》，《孝
经》小学，以为化民成俗之本。今《六谕解注》，《小学集注》
颁矣。至《孝经》有“《孝经》全不讲究”之谕，“《孝经》委宜表章”
之旨。《孝经》著学臣严饬诵读，力行考试，一体命题之
旨。顷于本年五月内，又有圣祖六谕，“《小学孝经》果否
遵旨通行讲读考试，抚按年终类奏，该部详加甄别，
以凭黜陟之谕，而适与尊崇圣母徽号之恩诏。”会是
皇上躬行孝道，表章《孝经》至矣，而尚未颁发定本，坊
刻舛误不一，士虽留心此经，莫知适从，故颁发万不
容缓也。臣潜心此经二十馀年，不揣愚陋，僭著《本义》
二卷、《大全》二十八卷，盖求合乎孔曾相传之心法，与
明王孝治天下之大经大法，而不规规于训诂事亲
一节。第世狃故习，宗旨未明，复僭著《或问》三卷，所以
释群疑而明大意。谨缮写成帙，恭撰表文一通，附卷
首以进。伏祈皇上深维孝治之本，曲赐乙夜之览。倘
一得可采，祈敕礼部覆议颁行，以为辅翼化理之助。
臣惟愿我皇上早奏明王孝治之效，以建中兴第一
事业，同符二祖，光显列宗；臣当与父老子弟，共咏歌
圣化于无穷已。臣曷任激切待命之至！